Πρέντραγκ Τζόρτζεβιτς

Ο Πρέντραγκ Τζόρτζεβιτς (σερβικά: Предраг Ђорђевић, 4 Αυγούστου 1972) είναι Σέρβος πρώην επαγγελματίας ποδοσφαιριστής.

Καριέρα 
Γεννήθηκε στο Κραγκούγιεβατς της Σερβίας. Αγωνίστηκε με τη φανέλα της Ραντνίσκι Κραγκούγιεβατς, του Ερυθρού Αστέρα Βελιγραδίου, της Σπάρτακ Σουμπότιτσα και του Πανηλειακού (1992 - 1996, 119 συμμετοχές και 33 γκολ). Τα επόμενα 13 χρόνια (1996 - 2009) αγωνίστηκε στον Ολυμπιακό ως αριστερός χαφ, με τον οποίο έχει 344 συμμετοχές και 126 γκολ. Έτσι, φτάνει κατά μέσο όρο το ένα γκολ ανά τρεις αγώνες. Ο «Τζόλε» ήταν αρχηγός του Ολυμπιακού και οι φίλαθλοι του Ολυμπιακού τρέφουν μεγάλη εκτίμηση για αυτόν θεωρώντας τον ως τον καλύτερο μη - Έλληνα παίχτη που έχει παίξει στον Ολυμπιακό. Το ότι δεν αγωνίστηκε σε μεγάλη ομάδα της Ευρώπης αποδίδεται στη μεγάλη αγάπη που τρέφει για τον Ολυμπιακό. Επίσης, αγωνίζεται στην εθνική ομάδα της Σερβίας, με την οποία έχει 37 συμμετοχές και 1 γκολ.

Αφού άρχισε την καριέρα του στις FK Crvena Zvezda και Σπάρτακ Σουμπότιτσα, ο Τζόρτζεβιτς το 1993 μετακόμισε στην Ελλάδα για να αγωνιστεί στον Πανηλειακό, που τότε έπαιζε στη Γ’ Εθνική. Ήταν από τους μεγάλους συντελεστές στις διαδοχικές ανόδους της ομάδας.

Το 1996 ήρθε στον Ολυμπιακό μαζί με το Στέλιο Γιαννακόπουλο. Αμφότεροι ήταν από τους παίκτες που συνετέλεσαν περισσότερο στην κατάκτηση των εφτά συνεχόμενων πρωταθλημάτων. Ξεχώρισε γρήγορα χάρη στον εκπληκτικό συνδυασμό δύναμης, ταχύτητας, αντοχής καθώς και της καλής ντρίμπλας και σέντρας που διέθετε. Σύντομα έγινε εκτελεστής όλων των στημένων φάσεων, των πέναλτι και ταυτόχρονα ηγέτης του Ολυμπιακού. Σκόραρε 50 φορές για λογαριασμό του Ολυμπιακού τα 5 πρώτα χρόνια, κερδίζοντας παράλληλα και τα 5 πρωταθλήματα. Την έκτη χρονιά (2002/03) σκόραρε 14 γκολ στο πρωτάθλημα και έδωσε 15 ασίστ. Ακόμα, σκόραρε 4 γκολ σε 6 παιχνίδια στο UEFA Champions League, κάνοντας μάλιστα χατ - τρικ στον αγώνα με τη Μπάγερ Λεβερκούζεν. Το 2003/04 ο Τζόρτζεβιτς πέτυχε 10 γκολ στο πρωτάθλημα και έδωσε 22 ασίστ. Έτσι, ψηφίστηκε ο καλύτερος παίκτης στην Α’ Εθνική, αν και ο Ολυμπιακός δεν κέρδισε το πρωτάθλημα τη χρονιά αυτή.

Ο Τζόρτζεβιτς έκανε ντεμπούτο με την εθνική Σερβίας εναντίον της Ελβετίας τον Σεπτέμβριο του 1998. Συμμετείχε στην πρόκριση της εθνικής του ομάδας για το Euro 2000, αλλά δεν επιλέχθηκε για να συμμετάσχει στα τελικά. Συμμετείχε, επίσης, στα προκριματικά για το UEFA Euro 2004, αλλά η Σερβία-Μαυροβούνιο δεν προκρίθηκε για τα τελικά της Πορτογαλίας. Ωστόσο, συμμετείχε στο Μουντιάλ του 2006.

Στο UEFA Champions League τη χρονιά 2004/05 έχασε τα τρία πρώτα παιχνίδια εξ αιτίας τραυματισμού, αλλά επέστρεψε και σκόραρε το νικητήριο γκολ εναντίον της Ντεπορτίβο Λα Κορούνια. Συμμετείχε και στα τέσσερα παιχνίδια του Κυπέλλου UEFA, σκοράροντας εναντίον της Νιουκάστλ Γιουνάιτεντ. Στο ελληνικό πρωτάθλημα, οδηγεί τον Ολυμπιακό στο νταμπλ βάζοντας πέντε γκολ και δίνοντας έξι ασίστ.

Προς γενική έκπληξη, το 2005/06 ήταν η πιο παραγωγική χρονιά του 34χρονου πλέον Τζόρτζεβιτς, χάνοντας μόλις ένα παιχνίδι στο πρωτάθλημα της Α’ Εθνικής και όντας ανάμεσα στους πρώτους σκόρερς του πρωταθλήματος με 15 γκολ. Η ομάδα του κέρδισε και πάλι το νταμπλ, ενώ συμμετείχε στο Μουντιάλ του 2006.

Το 2006/07 κατέκτησε τον τίτλο του πρωταθλητή για 10η φορά στα 11 χρόνια παρουσίας του στον Ολυμπιακό. Ωστόσο μία εβδομάδα μετά τη φιέστα, στις 20 Μαΐου του 2007 σκοτώθηκε σε τροχαίο δυστύχημα στο Βελιγράδι ο μικρός του αδερφός σε ηλικία 20 ετών. Λίγες μέρες μετά την κατάκτηση του πρωταθλήματος του 2006, κινδύνευσε η ζωή του Τζόρτζεβιτς ο οποίος είδε το αυτοκίνητό του να καταστρέφεται ολοσχερώς ύστερα από τροχαίο ατύχημα. 

Στις 30 Μαρτίου 2009 ανακοίνωσε τον τερματισμό της καριέρας του ως ποδοσφαιριστής. Στις 26 Απριλίου 2009 έπαιξε το τελευταίο του παιχνίδι στο ελληνικό πρωτάθλημα εναντίον της ομάδας του Θρασύβουλου. Τελευταίο επίσημο παιχνίδι της καριέρας του ήταν ο τελικός κυπέλλου εναντίον της ΑΕΚ, στις 2 Μαΐου 2009, που συνοδεύτηκε και με τον τελευταίο του τίτλο. Το 2009 τιμήθηκε με ειδικό βραβείο (έπαθλο αθλητικής προσφοράς και ήθους) από το Σύνδεσμο Αθλητικών Συντακτών Ελλάδας.

Είναι νυμφευμένος με Ελληνίδα και έχει πάρει την ελληνική υπηκοότητα.

Ατομικές Διακρίσεις 

Ο «Τζόλε» είναι ο παίκτης με τα περισσότερα πρωταθλήματα στην ιστορία του ελληνικού ποδοσφαίρου, έχοντας κατακτήσει 12 συνολικά. Ακολουθούν με 10 κατακτήσεις οι Αντώνης Νικοπολίδης, Αλέκος Αλεξανδρής, Γιώργος Ανατολάκης και Μίμης Δομάζος.

Τέλος, στις 18 Φεβρουαρίου 2009 έγινε ο πρώτος σκόρερ του Ολυμπιακού στις ευρωπαϊκές διοργανώσεις. Με το γκολ του επί της Σεντ Ετιέν, έφτασε τα 15 και ξεπέρασε το Νίκο Αναστόπουλο. Τον ίδιο αριθμό τερμάτων πέτυχε έκτοτε και ο Κώστας Μήτρογλου, ακόμη ενεργός ποδοσφαιριστής του συλλόγου.

Συνολικά τα ατομικά ρεκόρ του:
 Πρώτος ξένος ποδοσφαιριστής του Ολυμπιακού σε συμμετοχές στο πρωτάθλημα (344 συμμετοχές)
 Τρίτος ποδοσφαιριστής σε συμμετοχές πρωταθλήματος στην ιστορία του Ολυμπιακού (344 συμμετοχές, πρώτος ο Κυριάκος Καραταΐδης με 363, δεύτερος ο Γιάννης Γκαϊτατζής με 346)
 Πρώτος ξένος σκόρερ του Ολυμπιακού (156 γκολ)
 Τέταρτος σκόρερ του Ολυμπιακού στο πρωτάθλημα (126 γκολ, πρώτος ο Γιώργος Σιδέρης με 224)
 Ο ποδοσφαιριστής με τα περισσότερα πρωταθλήματα στην Ελλάδα (12 τίτλοι)
 Πρώτος ποδοσφαιριστής του Ολυμπιακού σε συμμετοχές στην Ευρώπη (76 συμμετοχές)
 Πρώτος σκόρερ του Ολυμπιακού στις ευρωπαϊκές διοργανώσεις, από κοινού με τον Κώστα Μήτρογλου (15 γκολ)
 Πρώτος ποδοσφαιριστής του Ολυμπιακού σε συμμετοχές στο Τσάμπιονς Λιγκ
 Πρώτος ξένος ποδοσφαιριστής του Ολυμπιακού σε χρονική διάρκεια παραμονής (13 χρόνια)
 Πρώτος ποδοσφαιριστής του Ολυμπιακού με χατ-τρικ στο Τσάμπιονς Λιγκ (στο 6-2 με Λεβερκούζεν το 2002)
 3 φορές καλύτερος ξένος ποδοσφαιριστής (2001, 2002, 2003)

Στατιστικά Καριέρας

Τίτλοι 
 Ολυμπιακός
 Πρωτάθλημα Ελλάδας (12): 1997, 1998, 1999, 2000, 2001, 2002, 2003, 2005, 2006, 2007, 2008, 2009
 Κύπελλο Ελλάδας (5): 1999, 2005, 2006, 2008, 2009
 Σούπερ Καπ Ελλάδας (1): 2007

Παραπομπές 

Μέσοι ποδοσφαιριστές
Σέρβοι ποδοσφαιριστές
Ποδοσφαιριστές Εθνικής Σερβίας
Ποδοσφαιριστές Α.Ο. Πανηλειακού
Ποδοσφαιριστές Ολυμπιακού Πειραιώς
Ποδοσφαιριστές ΦΚ Ραντνίτσκι 1923 Κραγκούγιεβατς
Ποδοσφαιριστές Ερυθρού Αστέρα
Ποδοσφαιριστές Σπάρτακ Σουμπότιτσα
Ποδοσφαιριστές Παγκοσμίου Κυπέλλου 2006
Ποδοσφαιριστές Σούπερ Λιγκ Ελλάδας
Ποδοσφαιριστές Εθνικής Σερβίας και Μαυροβουνίου
Ποδοσφαιριστές από τη Σερβία και Μαυροβούνιο
Ξένοι ποδοσφαιριστές στην Ελλάδα